Søren Jæger Hansen troede, at han havde truffet det helt rigtige miljørigtige bilvalg ved at købe en BMW i3 REX. Det er en såkaldt plug-in-hybrid, der i den virkelige verden kan køre omkring 140 kilometer, når batteriet er ladet helt op. Til længere ture har bilen en benzinmotor.

For tiden sætter Søren Jæger Hansen sin BMW til opladning på en ladestander på Nøjsomhedsvej på Østerbro i København, men fra 1. september er det slut med at få strøm på den måde, hvis et forslag fra Vejdirektoratet bliver gennemført. Forslaget siger nemlig, at det kun skal være rene elbiler, der må tanke strøm på den måde.

Politiken møder Søren Jæger Hansen en morgen, hvor bilen har stået til opladning natten over ved en ladestander. Han bor i lejlighed, så han har ikke mulighed for at få en privat ladestander ved sin bopæl. Han har dog allerede en nødløsning.